**Decizia etapei de încadrare**

Nr. din .05.2016

Ca urmare a notificării adresate de Direcția Managementul Resurselor de Apădin cadrul Ministerului Mediului, Apelor și Pădurilorpentru ”Planul Național de Management aferent porțiunii din Bazinul Hidrografic Internațional al fluviului Dunărea care este cuprinsă în teritoriul României”*,* înregistrată în cadrul Direcției Generale Evaluare Impact și Controlul Poluării cu nr. 96571/DM/24.02.2016, a analizării documentaţiei tehnice, a punerii la dispoziția publicului spre consultare a proiectului de plan la următorul link: <http://www.mmediu.ro/articol/planul-national-de-management-aferent-portiunii-din-bazinul-hidrografic-international-al-fluviului-dunarea-care-este-cuprinsa-in-teritoriul-romanie/1530> ; **a consultărilor din cadrul şedinţei Comitetului Special Constituit desfăşurată la Ministerul Mediului, Apelor și Pădurilor în data de 26.04.2016,** în baza HG nr.1076/2004 *privind stabilirea procedurii de realizare a evaluării de mediu pentru planuri şi programe*,

**Ministerul Mediului, Apelor și Pădurilor decide: *”Planul Național de Management aferent porțiunii din Bazinul Hidrografic Internațional al fluviului Dunărea care este cuprinsă în teritoriul României*” nu are efecte semnificative asupra mediului, nu necesită evaluare de mediu, poate fi supus procedurii de adoptare fără aviz de mediu.**

**Motivele care au stat la baza luării deciziei etapei de încadrare sunt următoarele:**

1. *Caracteristicile planului cu privire, în special, la:*
2. *Gradul în care planul creează un cadru pentru proiecte şi activităţi viitoare fie în ceea ce privește amplasamentul, natura, mărimea și condițiile de funcționare, fie în privința alocării resurselor:*

România are o suprafață de 238.390,71 km2 (adică, 6% din suprafața U.E., ocupând locul IX). Din totalul suprafeței țării, în interiorul bazinului Dunării se află 232.193 km2 (reprezentând 97,4% din totalul țării), astfel, România deține 29% din suprafața bazinului Dunării.

În bazinul hidrografic al Dunării sunt colectate ape de pe teritoriile a 19 state din Europa continentală, acesta având o suprafaţă de 801.463 km2 (conform ICPDR), fiind astfel considerat cel mai internaţional bazin hidrografic din lume. Aproximativ o treime din suprafaţa bazinului hidrografic şi o treime din lungimea fluviului se află pe teritoriul românesc. De asemenea, datorită influenţei Dunării asupra morfologiei ţărmului şi stării apelor în bazinul hidrografic al Dunării au fost incluse apele costiere ale României precum şi bazinele afluenţilor care se varsă în Marea Neagră (cu o suprafaţă de circa 5.198 Km2), formând astfel, Districtul Hidrografic al Fluviului Dunărea, în conformitate cu prevederile Directivei Cadru Apă.

Directiva Cadru Apă (Directiva 2000/60/CE - DCA) stabilește un program și un calendar în funcție de care statele membre elaborează Planuri de management ale bazinelor hidrografice (PMBH) până în 2009 (primul ciclu de planificare), care apoi sunt actualizate la fiecare 6 ani.

În cadrul primului ciclu de planificare, ***în perioada iunie – noiembrie 2010, Planul Naţional de Management aferent porțiunii din Bazinul Hidrografic Internațional al fluviului Dunărea care este cuprinsă în teritoriul României - sinteza a Planurilor de Management la nivel de bazine/spaţii hidrografice a urmat procedura de evaluare strategică de mediu (SEA)***, în concordanţă cu cerinţele Directivei 2001/42/CE privind evaluarea efectelor anumitor planuri şi programe asupra mediului, ***procedură finalizată cu emiterea avizului de mediu nr. 19/12.10.2010.***

***În cadrul procedurii SEA s-au stabilit obiectivele de mediu relevante, măsurile necesare pentru prevenirea, reducerea și compensarea efectelor negative asupra mediului generate de implementarea planului. Pentru a asigura monitorizarea efectelor asupra mediului ale planului prin avizul de mediu s-a stabilit un set de indicatori de mediu pentru monitorizare.***

În cadrul celui de-al doilea ciclu de planificare (pentru perioada 2016 – 2021), a fost elaborată versiunea actualizată a Planului Național de Management aferent porțiunii din Bazinul Hidrografic Internațional al fluviului Dunărea care este cuprinsă în teritoriul României.

În comparație cu primul Plan Național de Management, cel de-al doilea Plan Național de Management conține date și informații actualizate, precum și dezvoltări/îmbunătățiri ale metodologiilor utilizate și ale rezultatelor obținute. De asemenea, aspectele discutate în cadrul ședinței bilaterale Comisia Europeană – România (iulie 2013) privind evaluarea primului Plan Național de Management au fost preluate în vederea îmbunătățirii abordărilor metodologice și eficienței celui de-al doilea ciclu de planificare.

La nivelul celui de-al doilea Plan Național de Management, s-a identificat un număr total de 3.027 corpuri de apă de suprafaţă, din care:

• 2.737 corpuri de apă râuri - 926 corpuri de apă sunt reprezentate de corpuri de apă nepermanente, iar restul de 1.811 sunt corpuri de apă permanente;

• 284 corpuri de apă de tip lac (lacuri naturale, lacuri naturale puternic modificate, lacuri de acumulare, lacuri artificiale);

• 2 corpuri de apă tranzitorii (unul lacustru și unul marin);

• 4 corpuri de apă costiere.

În cadrul celui de-al doilea Plan Național de Management au fost identificate un număr total de 8.880 presiuni potențial semnificative (59,40 % presiuni difuze provenite în principal din aglomerări umane fără sisteme de colectare și din agricultură; 15,27 % presiuni potențiale semnificative punctiforme; 21,24% presiuni potențiale semnificative hidromorfologice; 4,09% alte presiuni potențiale semnificative).

Pe baza analizei progresului în implementarea măsurilor comparativ cu situația planificată în primul Plan Național de Management s-a constatat faptul că:

- 74,38 % din măsurile stabilite au fost implementate;

- 8,19% dintre măsuri sunt măsuri noi, neprevăzute în primul Plan Național de Management;

- 4,04% din măsuri au fost modificate având în vedere noi informații privind eficiența măsurii, etc.;

- 6,82% din măsuri nu au mai fost necesare datorită fie reducerii din diverse cauze obiective a poluării produse de presiunile semnificative (unele măsuri au fost abandonate, nemaifiind necesare, după reevaluarea situaţiei din unităţile economice - unităţi închise, în conservare) și atingerea obiectivelor de mediu ale corpurilor de apă, fie alte măsurile implementate în paralel pe același corp de apă au condus deja la atingerea obiectivelor de mediu;

- 6,57% din măsuri nu au fost realizate, fiind transferate pentru implementare în al doilea ciclu de planificare.

Măsurile realizate au condus la îmbunătățirea stării ecologice/ potențialului ecologic și stării chimice ale corpurilor de apă de suprafață și subterane. Astfel, comparativ cu evaluarea din primul Plan Național de Management, se constată creșterea cu cca. 6,3% a procentului de corpuri de apă de suprafață care ating starea ecologică bună/potențialul ecologic bun în perioada 2009-2013, la care se adaugă o creștere estimată de cca. 2,6 % pentru perioada 2013-2015. De asemenea, se observă o creștere cu 4,4 % (de la 93,3% la 97,7 %) a numărului corpurilor de apă care ating starea chimică bună în anul 2015. În ceea privește corpurile de apă subterană, se menține starea cantitativă bună pentru toate corpurile de apă subterană, iar starea chimică bună a crescut față de primul Plan Național de Management cu 2,9 % (de la 86,6% la 89,5 %).

1. *Gradul în care planul influenţează alte planuri sau programe, inclusiv pe cele care se integrează sau care derivă din ele:*

”Planul Național de Management aferent porțiunii din Bazinul Hidrografic Internațional al fluviului Dunărea care este cuprinsă în teritoriul României” reprezintă o sinteză a celor 11 planuri de management la nivel de bazine/spații hidrografice. Aceste planuri abordează elemente din Planurile pentru Prevenirea, Protecția și Diminuarea Efectelor Inundațiilor (PPPDEI), Planurile de amenajare ale bazinelor hidrografice, Planurile de Management al Riscului la Inundații.

Pe lângă documentele prezentate în primul Plan Național de Management, principalele documente naţionale care asigură cadrul general de implementare a măsurilor pentru cel de-al doilea ciclu de planificare sunt:

- Strategia Naţională pentru Dezvoltare Durabilă (2007-2030);

- Planul Naţional de Dezvoltare pentru Protecţia Mediului;

- Programul Operațional Infrastructură Mare 2014-2020;

- Programul Operațional Regional 2014-2020;

- Programul Național de Dezvoltare Rurală 2014-2020;

- Programului Operațional pentru Pescuit și Afaceri Maritime 2014-2020;

- Strategia și politica națională în domeniul gospodăririi apelor;

- Strategia Naţională de Management al Riscului la Inundaţii pe termen mediu si lung;

- Strategia Naţională privind reducerea efectelor secetei, prevenirea şi combaterea degradării terenurilor şi deşertificării pe termen scurt, mediu si lung;

- Strategia Națională a României privind Schimbările Climatice 2013-2020;

- Strategia pentru Reabilitarea Infrastructurii Irigațiilor;

- Strategia Energetică a României (2014-2035);

- Strategia industriei miniere pentru perioada 2008-2020;

- Strategia Naţională de Gestionare a Deşeurilor 2014-2020,

- Strategia naţională de gestionare a nămolurilor de epurare, etc.

**Toate aceste planuri/programe/strategii au parcurs procedura de evaluare de mediu, în conformitate cu prevederile HG 1076/2004.**

1. *Relevanţa planului în/ pentru integrarea consideraţiilor de mediu, mai ales din perspectiva dezvoltării durabile:*

Directiva Cadru Apă (Directiva 2000/60/CE - DCA) reprezintă directiva europeană fundamentală pentru domeniul apelor, care promovează conceptul gestionării la nivel de bazin hidrografic, stabilind un cadru pentru protejarea apelor în principal prin prevenirea deteriorării, conservarea și îmbunătățirea stării ecosistemelor acvatice, promovarea utilizării durabile a resurselor de apă pe termen lung, precum și asigurarea reducerii treptate a poluării apelor subterane și prevenirea poluării acestora.

La nivel național, DCA a fost transpusă în legislația națională prin Legea Apelor nr. 107/1996, cu completările şi modificările ulterioare.

Planul Național de Management integrează măsuri specifice din Strategia Națională pentru Dezvoltare Durabilă (2007 – 2030), de exemplu:

- respectarea şi aplicarea principiilor gestionării durabile a resurselor de apă şi menţinerea echilibrului între conservarea şi dezvoltarea durabilă a resurselor de apă;

- dezvoltare durabilă a navigaţiei interioare, fiind stabilite măsuri privind reducerea efectelor datorate navigației;

- creşterea gradului de conştientizare în ceea ce priveşte protecţia mediului şi comportamentul prietenos pentru mediu.

*d) Problemele de mediu relevante pentru plan:*

Directiva Cadru Apă stabileşte, aşa cum s-a menţionat şi în primul Plan Național de Management, în Art. 4 (în special pct. 1) **obiectivele de mediu**, incluzând în esenţă următoarele elemente:

• pentru corpurile de apă de suprafaţă: atingerea stării ecologice bune şi a stării chimice bune, respectiv a potenţialului ecologic bun şi a stării chimice bune pentru corpurile de apă puternic modificate şi artificiale;

• pentru corpurile de apă subterane: atingerea stării chimice bune şi a stării cantitative bune;

• reducerea progresivă a poluării cu substanţe prioritare şi încetarea sau eliminarea treptată a emisiilor, evacuărilor şi pierderilor de substanţe prioritare periculoase din apele de suprafaţă, prin implementarea măsurilor necesare;

• „prevenirea sau limitarea” evacuării de poluanţi în apele subterane, prin implementarea de măsuri;

• inversarea tendinţelor de creştere semnificativă și durabilă a concentrațiilor de poluanţi în apele subterane;

• nedeteriorarea stării apelor de suprafaţă şi subterane (art. 4.1.(a)(i), art. 4.1.(b)(i) ale DCA);

• pentru zonele protejate: atingerea obiectivelor prevăzute de legislaţia specifică.

În cazul în care unui corp de apă i se aplică unul sau mai multe obiective, se va selecta cel mai sever obiectiv pentru corpul respectiv (Art. 4.2. al Directivei Cadru Apă).

*Pentru apele de suprafaţă*, obiectivele de mediu reprezentate de „starea ecologică bună” pentru corpurile de apă naturale şi „potențialul ecologic bun” pentru corpurile de apă puternic modificate şi artificiale sunt definite în Anexa 6.1. a Planului de Management. Obiectivele de mediu vizând “starea chimică bună” a corpurilor de apă de suprafață și apelor teritoriale sunt stabilite în conformitate cu prevederile din Directiva 2008/105/CE (modificată de Directiva 2013/39/UE) și sunt prezentate în Anexa 6.1.6 a Planului de Management.

*Pentru apele subterane*, obiectivele de mediu sunt reprezentate de starea chimică bună și starea cantitativă bună a corpurilor de apă subterană. Pentru starea chimică a corpurilor de apă subterană, obiectivele de mediu sunt stabilite în conformitate cu prevederile Ordinului Ministrului nr. 621 din 7 iulie 2014 privind aprobarea valorilor de prag pentru apele subterane din România și a prevederilor Directivei 118/2006/EC.

Atingerea obiectivelor de mediu stabilite prin Planurile de Management bazinale are termen 2015 (termenul stipulat în Directiva Cadru Apă). În cazul substanțelor prioritare existente, pentru care s-au stabilit noi standarde de calitate a mediului, starea chimică bună trebuie atinsă în 2021. Neatingerea obiectivelor de mediu este posibilă numai în contextul aplicării excepţiilor de la obiectivelor de mediu, cu respectarea condiţiilor Art. 4.4, 4.5, 4.6, 4.7 ale DCA.

O parte dintre măsurile planificate a se realiza în perioada 2009-2015 conform programului de măsuri din primul Plan Național de Management au suferit modificări (fie sunt măsuri noi, fie au fost transferate în următorul ciclu de planificare 2016 - 2021 sau s-a renunţat la implementarea lor), având în vedere în principal:

• reevaluarea situației generate de finalizarea studiilor de fezabilitate și proiectelor tehnice, reevaluarea costurilor de investiții, etc.; astfel modificarea delimitării aglomerărilor umane are efecte în modificarea tipului de măsuri necesare; astfel, scăderea dimensiunii aglomerării sub 10.000 locuitori echivalenți va schimba măsura în sensul că modernizarea/construirea stației de epurare cu treaptă terțiară pentru îndepărtarea avansată a nutrienților (azot și fosfor) nu mai este necesară, epurarea biologică (secundară) fiind suficientă;

• măsuri generate de modificarea legislației survenită după elaborarea primului Plan Național de Management, respectiv măsurile care rezultă din implementarea următoarelor aspecte legislative noi:

- aplicarea din anul 2013 a aceluiași nivel de protecție pentru întreg teritoriu României în vederea asigurării reducerii poluării cu nitrați din surse agricole (modificare și completare H.G. nr. 964/2000 privind aprobarea Planului de acţiune pentru protecţia apelor împotriva poluării cu nitraţi din surse agricole, în vederea corelării acestora cu toate modificările şi completările legislative a datelor care privesc domeniul apă); măsurile de implementare a prevederilor noului Cod de Bune Practici agricole şi a noilor Programelor de acţiune se vor aplica la nivelul întregului teritoriu;

- implementarea prevederilor Directivei 2009/128/EC de stabilire a unui cadru de acțiune comunitară în vederea utilizării durabile a pesticidelor, transpusă prin Legea nr. 63/2013 privind aprobarea Ordonanţei de urgenţă a Guvernului nr. 34/2012 pentru stabilirea cadrului instituţional de acţiune în scopul utilizării durabile a pesticidelor pe teritoriul României și prin H.G. nr. 683/ 2013 pentru aprobarea Planului naţional de acţiune privind diminuarea riscurilor asociate utilizării produselor de protecţie a plantelor; legislația nouă precizează obiectivele cantitative, măsurile și termenele pentru reducerea riscului și efectelor utilizării pesticidelor și produselor de protecţie a plantelor asupra sănătății umane și mediului.

- reformarea Directivei 96/61/EC privind prevenirea și controlul integrat al poluării (IPPC) prin Directiva 2010/75/CEE privind emisiile industriale, denumita generic Directiva IED, transpusă în legislația națională prin Legea nr. 278/2013 privind emisiile industriale;

- implementarea Directivei 2014/80/EU care amendează Anexa II a Directivei 2006/118/EC privind protecția apelor subterane împotriva poluării și deteriorării;

- implementarea Directivei 2013/EQS/CE de modificare a Directivelor 2000/60/CE și 2008/105/CE în ceea ce privește substanțele prioritare din domeniul politicii apei.

Rezultatele reevaluării stării/potenţialului corpurilor de apă de suprafaţă și a stării chimice a corpurilor de apă subterană în anul 2013, pe baza completărilor şi modificărilor survenite în sistemul de evaluare, au condus, de asemenea, la reanalizarea măsurilor planificate a se realiza în perioada 2009-2015.

**Măsuri necesare pentru realizarea obiectivelor menționate în plan:**

În vederea atingerii obiectivelor de mediu și menținerii stării bune a corpurilor de apă de suprafață și subterane, în perioada 2016 – 2021 se continuă implementarea măsurilor pentru aglomerările umane, activitățile industriale și agricole, precum și pentru alterările hidromorfologice, al căror termen de realizare este perioada 2019 – 2020. Tipurile de măsuri sunt similare cu cele implementate pe parcursul primului ciclu de planificare, respectiv în principal măsuri pentru implementarea cerințelor directivelor europene, la care sunt adăugate noi tipuri de măsuri recomandate de Comisia Europeană în ghidurile CIS WFD: măsuri de stocare naturală a apelor (NWRM), măsuri de reducere a pierderilor de apă, măsuri de reutilizare a apelor, măsuri în contextul schimbărilor climatice, etc.

**Principalele tipuri de măsuri**

* + - 1. *Prevăzute de Directiva (80/778/EEC) privind calitatea apei destinate consumului uman, amendată de Directiva 98/83/EC, transpusă prin Legea nr. 458/2002 privind calitatea apei potabile,* *modificată și completată prin Legea 311/2004 și Ordonanța de Urgență nr. 1/2011*

Măsurile de bază planificate în vederea asigurării infrastructurii de apă potabilă pentru implementarea prevederilor Directivei sunt prezentate pentru fiecare localitate, în Anexa 9.2. a Planurilor de management ale bazinelor/spațiilor hidrografice și se referă în principal:

- Reabilitarea surselor de alimentare cu apă (reabilitarea şi dotarea cu echipamente a captărilor pentru apa de suprafaţă şi subterană; reabilitarea reţelelor de aducţiune captare - rezervor pentru apa de suprafaţă şi subterană);

- Reabilitarea/modernizarea staţiilor de tratare a apei (reabilitarea facilităţilor de tratare - pompare, colectare, floculare, filtrare, dozare, clorinare, reabilitarea clădirilor şi modernizarea echipamentelor de automatizare şi aparatură de analiză pentru laborator);

- Reabilitarea sistemului de distribuţie a apei (conductelor principale de transport, conductelor de distribuţie la utilizatori, rezervoarelor de stocare, construcţia de staţii de pompare apă potabilă);

- Construirea surselor de alimentare cu apă (construirea şi dotarea cu echipamente a noii captări de apă de suprafaţă şi subterană; extinderea/construirea de reţele de aducţiune captare – rezervor pentru apa de suprafaţă şi subterană);

- Construirea de staţii de tratare a apei;

- Extinderea/construirea sistemului de distribuţie a apei;

- Alte tipuri de măsuri și instrumente.

*2. Prevăzute de Directiva 91/271/CEE privind epurarea apelor uzate urbane, modificată prin Directiva 98/15/CE, transpusă în legislația națională prin HG nr. 188/2002 pentru aprobarea unor norme privind condițiile de descărcare în mediul acvatic a apelor uzate*

Măsurile necesare pentru implementarea cerinţelor Directivei, pentru fiecare aglomerare (inclusiv pentru aglomerările cu mai puţin de 2.000 l.e., pentru care s-au stabilit sisteme individuale de colectare și epurare adecvate), sunt prezentate în Anexa 9.3 a proiectelor Planurilor de management ale bazinelor/spațiilor hidrografice, și se referă la:

- Reabilitarea reţelelor de canalizare;

- Construirea/extinderea reţelelor de canalizare;

- Modernizarea/reabilitarea staţiei de epurare;

- Construirea/extinderea staţiilor de epurare;

- Reabilitarea facilităţilor de tratare, depozitare şi utilizare a nămolului secundar/terțiar (prelucrare, depozitare, utilizare), precum și valorificarea/eliminarea nămolului;

- Instruirea personalului (măsuri pentru întărirea capacităţii organizatorice şi tehnice, măsuri de asistenţă tehnică pentru îmbunătăţirea managementului şi introducerea principiilor moderne de operare);

- Alte măsuri (studii de cercetare, studii de soluţie, studii de fezabilitate etc.).

*3. Prevăzute de Directiva privind protecția mediului, în special a solului, atunci când se utilizează nămoluri de epurare în agricultură (Directiva 86/278/EEC), transpusă prin Ordinul MMGA și MADR nr. 344/708 din 2004 pentru aprobarea Normelor tehnice privind protecția mediului și în special a solurilor, când se utilizează nămolurile de epurare în agricultură*

În conformitate cu prevederile avizului de mediu emis pentru primul Plan Național de Management au fost elaborate:

- Ghidul privind opțiunile de valorificare și eliminare a nămolurilor de epurare (principalele metode disponibile în vederea tratării nămolului, a utilizării și eliminării acestuia; metodologii de elaborare a strategiei de gestionare a nămolurilor având la bază Cele Mai Bune Opțiuni de Mediu Practicabile);

- Ghidul de bune practici privind monitorizarea și controlul nămolului generat de stațiile de tratare/epurare; Ghid de monitorizare a terenurilor receptoare de nămol.

Totodată, s-a dezvoltat de către MMAP *Strategia naţională de gestionare a nămolurilor de epurare* al cărei obiectiv îl constituie identificarea celei mai bune opţiuni din punct de vedere al mediului.

Metoda de valorificare în agricultură a nămolului de la stațiile de epurare urbane este cea mai avantajoasă având în vedere condițiile de mediu și costurile aferente, respectiv aplicarea unor condiții de bază în care se propune utilizarea optimă a nămolului în agricultura: o proporție de 51% din cantitatea de nămol tratată se va utiliza în agricultură, suprafața de teren necesară va fi reprezenta 2,1% din totalul terenurilor agricole din România, limita de pH a solului stabilită prin Ordinul nr. 344/2004 este >6,5 și panta terenului agricol <5%.

*4. Prevăzute de Directiva 2006/7/EC privind gestionarea calităţii apelor de îmbăiere, transpusă în legislația româneasca prin: H.G. nr. 88/2004 pentru aprobarea Normelor de supraveghere, inspecţie sanitară şi control al zonelor naturale utilizate pentru îmbăiere; H.G. nr. 546/2008 privind gestionarea calităţii apelor de îmbăiere, cu modificările și completările ulterioare; O.M. nr. 183/2011 privind aprobarea Metodologiei de monitorizare și evaluare a zonelor de îmbăiere*

În sensul legislației în vigoare, se aplică următoarele măsuri de management - respectiv:

- stabilirea şi menţinerea profilului apei de îmbăiere;

- stabilirea unui calendar de monitorizare;

- monitorizarea apei de îmbăiere;

- evaluarea calităţii apei de îmbăiere;

- clasificarea apei de îmbăiere;

- identificarea şi evaluarea cauzelor poluării care ar putea afecta apele de îmbăiere şi sănătatea utilizatorilor;

- furnizarea de informaţii către public;

- acţiuni care să prevină expunerea utilizatorilor la poluare;

- acţiuni pentru reducerea riscului asociat poluării.

*5.Prevăzute de Directiva 91/676/EEC privind protecţia apelor împotriva poluării cu nitraţi din surse agricole, transpusă prin HG nr. 964/2000 privind aprobarea Planului de acțiune pentru protecția apelor împotriva poluării cu nitrați proveniți din surse agricole*

În cel de-al doilea Plan de Management se evidențiază faptul că pe întreg teritoriul României (conform prevederilor art. 3(5) al Directivei Nitrați) se implementează Programe de acţiune pentru protecţia apelor împotriva poluării cu nitraţi din surse agricole și se aplică Codul de Bune Practici Agricole.În conformitate cu prevederile *Programului de acțiune pentru protecția apelor împotriva poluării cu nitrați din surse agricole* (Art. 7) și *Codului de Bune Practici Agricole* (art. 7.8), pe lângă măsurile pentru stocarea și utilizarea adecvată a gunoiului de grajd, pe terenurile adiacente cursurilor de apă se instituie zone de protecţie şi benzi tampon (fâşii de protecţie), în care este interzisă desfăşurarea activităţilor agricole, respectiv aplicarea fertilizanţilor şi a pesticidelor de orice fel. De asemenea, măsurile se referă și la asigurarea informării, consultanței și instruirii fermierilor, precum și continuarea proiectului "Controlul Integrat al Poluarii cu Nutrienți".

*6. Prevăzute de Directiva 2009/128/CE de stabilire a unui cadru de acțiune comunitară în vederea utilizării durabile a pesticidelor ; Regulamentul (CE) nr. 1107/2009 al Parlamentului European si al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE si 91/414/ CEE ale Consiliului ; Regulamentul (UE) nr. 528/2012 al Parlamentului European şi al Consiliului din 22 mai 2012 privind punerea la dispoziţie pe piaţă şi utilizarea produselor biocide*

În *Planul de național de acțiune privind diminuarea riscurilor asociate utilizării produselor de protecție a plantelor* a fost introdusă prevederea că, în zonele de protecţie instituite potrivit Legii apelor nr. 107/1996, este interzisă utilizarea pesticidelor (art. 16, alin. (2)). De asemenea, este implementat un sistem de inspecție și control pentru implementarea acestor măsuri specifice.

*7. Prevăzute de Directiva 79/409/CEE privind conservarea păsărilor sălbatice (Directiva Păsări); Directiva 92/43/CEE privind conservarea habitatelor naturale, a florei şi faunei sălbatice (Directiva Habitate), transpuse prin OUG nr. 57/2007 privind regimul ariilor naturale protejate, conservarea habitatelor naturale, a florei și faunei sălbatice*

Principalele tipuri de acțiuni avute în vedere în cadrul acestui obiectiv care au relevanță pentru Directiva Cadru Apă sunt acelea din categoria implementării planurilor de management/seturilor de măsuri de conservare/ planurilor de acțiune pentru ariile naturale protejate și pentru speciile de interes comunitar aprobate (inclusiv mediu marin), în special acţiuni pentru reducerea efectelor presiunilor hidromorfologice la nivelul cursurilor de apă în vederea protecţiei biodiversităţii (pasaje de trecere a ihtiofaunei pentru lucrările de barare transversală a cursului de apă, restaurarea zonelor umede, restaurarea albiei și a reliefului din lunca inundabilă a corpurilor de apă, etc.).

*8. Prevăzute de Directiva 2010/75/UE privind emisiile industriale, transpusă în legislația națională prin Legea nr. 278/2013 privind emisiile industriale*

Măsurile necesare implementării Directivei IED în vederea reducerii poluării se referă la introducerea tehnologiilor curate şi a celor mai bune tehnologii disponibile în domeniu (BAT) în procesul de producţie, în vederea încadrării efluentului evacuat în valorile limită de emisie stabilite în autorizaţia de gospodărirea apelor şi în autorizaţia integrată de mediu, respectiv:

- reducerea pierderilor de substanţe periculoase în apă, modernizarea tehnologiilor, recircularea/recuperarea solvenţilor;

- reabilitarea/modernizarea instalaţiilor de răcire şi mărirea gradului de recirculare internă al apei tehnologice (recuperarea condensului pur, modificarea circuitului de alimentare cu apă la staţiile de spălare, etc.);

- introducerea de instalaţii noi de răcire şi de mărire a gradului de recirculare internă al apei tehnologice;

- utilizarea aburului secundar;

- alte măsuri tehnologice specifice diferitelor sectoare industriale.

De asemenea, sunt incluse şi măsurile care se referă la diminuarea impactului deşeurilor asupra solului şi apelor subterane.

*9. Prevăzute de Directiva 2012/18/UE privind controlul pericolelor de accidente majore care implică substanțe periculoase („Seveso III”), de modificare și ulterior de abrogare a Directivei 96/82/CE a Consiliului („Seveso II”), transpusă în legislația națională prin H.G. nr. 1033/2013 pentru completarea anexei nr. 1 la Hotărârea Guvernului nr. 804/2007 privind controlul asupra pericolelor de accident major în care sunt implicate substanțe periculoase*

La nivel național au fost inventariate la nivelul anului 2012 un număr de 258 unităţi industriale care intră sub incidenţa Directivei SEVESO III și care pot afecta apele de suprafață și subterane. Unitățile sunt prezentate în *Anexa nr. 9.8. a Planurilor de management ale bazinelor/spațiilor hidrografice*. În cel de-al doilea ciclu de planificare, începând cu iunie 2015, operatorii economici vor aplica prevederile Directivei SEVESO III la cel mult 3 ani de la reactualizarea Planului de Urgență Internă și Planului de Urgență Externă, astfel încât **toate unitățile vor fi conforme**.

*10. Prevăzute de Directiva 2011/92/UE privind evaluarea efectelor anumitor proiecte publice și private asupra mediului (Directiva EIA), transpusă în legislația națională prin HG nr. 445/2009 privind evaluarea efectelor anumitor proiecte publice și private asupra mediului*

Pentru implementarea proiectelor publice sau private care pot avea impact semnificativ asupra mediului trebuie derulată procedura evaluării impactului asupra mediului.

*11. Măsuri aplicabile sectorului acvacultură pentru reducerea efectelor negative asupra resurselor de apă*

Prin *Planul de acţiuni pentru implementarea Strategiei Naţionale a Domeniului Pescăresc 2014 -2020*, anexă la Strategia Naţională a Domeniului Pescăresc 2014 - 2020, sunt prevăzute următoarele tipuri de acțiuni care au legătură cu Directiva Cadru Apă:

- acţiuni şi programe de refacere şi conservare a biodiversităţii inclusiv acţiuni de repopulare a biotopurilor deteriorate, precum şi acţiuni de control pentru verificarea respectării cerinţelor de protejare a biodiversităţii;

- implementarea unor sisteme de utilizare raţională a apei, de control al calităţii apei înainte de captare şi înainte de deversare în albie;

- efectuarea de controale sanitare periodice privind starea de sănătate a peştilor şi utilizează medicamente cu rol preventiv;

- aplicarea sistemului de nutriţie multitrofic, precum şi folosirea furajelor combinate fără conţinut de organism modificate genetic şi stimulenţi de creştere;

- amenajarea habitatului acvicol prin îndepărtarea mâlului;

- conversia către acvacultura ecologică;

- perfecţionare profesională iniţiate de organizaţii neguvernamentale şi de unităţi de învăţământ şi de cercetare.

Evaluarea efectelor cumulative asupra stării ecologice și chimice a corpurilor de apă de suprafață, respectiv asupra stării corpurilor de apă subterane, generate de implementarea măsurilor prevăzute în primul Plan Național de Management are caracter pozitiv (86,29 % din corpurile de apă de suprafață ating obiectivele de mediu și 89,5% din corpurile de apă subterană ating obiectivele de mediu, până în anul 2021). Potrivit estimărilor, toate corpurile de apă de suprafață vor atinge obiectivele de mediu până în anul 2027.

*e) Relevanţa planului pentru implementarea legislaţiei naţionale şi comunitare de mediu:*

Planul Național de Management este principalul instrument pentru aplicarea prevederilor Directivei 2000/60/CE – Directiva Cadru Apă, transpusă în legislația națională prin Legea Apelor 107/1996, cu completările şi modificările ulterioare.

1. *Caracteristicile efectelor şi ale zonei posibil a fi afectate cu privire, în special, la:*
   1. *Probabilitatea, durata, frecvenţa şi reversibilitatea efectelor;*
   2. *Natura cumulativă a efectelor;*
   3. *Natura transfrontieră a efectelor;*
   4. *Riscul pentru sănătatea umană sau pentru mediu;*
   5. *Mărimea şi spaţialitatea efectelor;*
   6. *Efectele asupra zonelor sau peisajelor care au statut de protejare recunoscut pe plan naţional, comunitar sau internaţional.*

Natura și mărimea impactului asupra mediului produs de implementarea măsurilor necesare pentru atingerea obiectivelor de mediu au fost analizate în cadrul procedurii de evaluare de mediu derulată în anul 2010 pentru primul Plan Național de Management. În urma acestei evaluări s-au stabilit o serie de măsuri necesare pentru prevenirea, reducerea și compensarea efectelor negative generate de implementarea planului.

**Având în vedere faptul că:**

**- în Planul Național de Management actualizat se mențin obiectivele de mediu și categoriile de măsuri pentru atingerea obiectivelor din primul Plan Național de Management;**

**- planurile/programele/strategiile naționale menționate la pct.1b) care asigură cadrul general de implementare a măsurilor pentru cel de-al doilea ciclu de planificare au parcurs procedura de evaluare de mediu,**

**În cadrul reuniunii CSC s-a decis că, în conformitate cu prevederile art. 4 din HG nr. 1076/2004, nu este necesară o nouă evaluare de mediu.**

În urma analizării Raportului de monitorizare întocmit pentru primul Plan Național de Management s-a constatat că o parte din măsurile stabilite anterior (10 măsuri) nu mai sunt oportune la această dată deoarece sunt deja impuse prin legislație. Alte 8 măsuri trebuie reformulate pentru a reda în mod real cerințele Directivei Cadru Apă. *Fundamentarea pentru eliminarea/reformularea măsurilor din avizul de mediu se regăsește în anexa 1*.

Propunerile de reformulare/eliminare au fost analizate și aprobate în cadrul ședinței CSC din data de 26.04.2016, astfel că **măsurile pentru prevenirea, reducerea și compensarea efectelor negative generate de implementarea planului înscrise în avizul de mediu nr. 19/12.10.2010 se modifică după cum urmează:**

1. Identificarea la nivelul fiecărui bazin hidrografic a suprafețelor pretabile pentru reconstrucția și crearea de zone umede ce pot asigura funcții precum: reținerea nutrienților, reținerea viiturilor, dezvoltarea habitatelor și speciilor sălbatice;

2. Realizarea măsurilor de reconstrucţie ecologică pentru zonele de extragere a agregatelor minerale cu luarea în considerare a posibilităţii amenajării în aceste spaţii dezafectate/abandonate a unor zone umede, după caz;

3. Prevederea pentru fiecare staţie de epurare a celor mai bune soluţii aplicabile care permit reducerea emisiilor de poluanţi în apă;

4. Monitorizarea (cunoașterea) suprafeței pe care se desfășoară agricultură durabilă (în înțelesul dat de PNDR);

5. Continuarea cercetărilor în domeniul modificărilor climatice trebuie privită ca o prioritate. Studiile trebuie să includă mai multe scenarii. Este necesară identificarea din timp a unor viitoare noi zone de risc sau a dispariţiei unora dintre zonele actuale de risc;

6. Evitarea dezgolirii versanților acoperiți de păduri, în special în bazinele hidrografice torențiale;

7. Creșterea suprafeței acoperite de păduri prin împădurirea terenurilor agricole degradate și înființarea perdelelor forestiere de protecție;

8. Includerea în preocupările privind managementul corpurilor de apă de suprafață a problematicii privind identificarea și controlul speciilor invazive. Realizarea de studii și proiecte pilot pentru identificarea speciilor alogene și a influenței acestora asupra stării ecologice a corpurilor de apă;

9. Avizarea si autorizarea acelor baraje noi sau a altor forme de barare (structuri noi) a cursurilor de apă care permit asigurarea conectivităţii longitudinale (în principal pentru speciile de peşti migratori);

10. Analizarea caz cu caz a proiectelor ce propun prelevări semnificative de apă din cursurile de suprafaţă cu verificarea asigurării debitului ecologic;

11. Studiu/analiza privind amenajarea sustenabilă a luncii Dunării (prevenirea și reducerea riscului la inundații, atingerea obiectivelor de mediu ale corpurilor de apă, precum și aspectele socio-economice);

12. Utilizare speciilor vegetale native în lucrările de renaturare/împădurire propuse. Evitarea utilizării speciilor alogene, și în special a celor cu potențial caracter invaziv;

13. Includerea în design-ul proiectelor a unor soluții tehnice care să conducă la atenuarea presiunilor hidromorfologice propuse (refacerea vegetaţiei ripariene, instalarea şi menţinerea vegetaţiei caracteristice, etc.);

14. Includerea în proiecte, acolo unde este posibil, a unor funcțiuni complexe ale luciurilor de apă nou create, precum: activități de turism și recreere legate de zonele umede, amenajări piscicole etc.;

15. Realizarea unor ghiduri privind identificarea speciilor străine invazive și diseminarea rezultatelor studiilor și proiectelor pilot;16. Asigurarea participării publicului și a posibilității acestuia de exprimare a opiniilor, în cadrul procesului de informare și consultare a factorilor interesați și a publicului larg, în vederea elaborării Planurilor de Management ale Bazinelor/Spaţiilor Hidrografice şi a Planului Naţional de Management;

17. Crearea oportunităților de implicare a voluntarilor (în principal membri ai comunităților locale) în implementarea proiectelor ce vizează protecția/ conservarea resurselor de apă, a habitatelor și speciilor sălbatice, implementarea proiectelor ce permit reducerea emisiilor de poluanți în mediu.

18. Pentru toate proiectele ce se vor desfășura pe cursuri de apă transfrontaliere sau care vor genera efecte potențiale asupra acestor cursuri de apă, se va analiza implicarea într-un proces de consultare a autorităților și părților interesate din statele vecine.

Totodată, în cadrul ședinței CSC din data de 26.04.2016 au fost analizați indicatorii de mediu înscriși în avizul de mediu emis pentru a se decide oportunitatea menținerii integrale a acestora. *Anexa 2 prezintă lista indicatorilor modificați (7 indicatori) și a celor eliminați (5 indicatori) împreună cu fundamentarea deciziei*. Astfel, pentru a asigura monitorizarea efectelor de mediu ale planului, **setul de indicatori de mediu se modifică după cum urmează**:

1. Număr de corpuri de apă care au atins starea bună/potențialul bun raportat la numărul total de corpuri de apă;
2. Număr de bariere transversale îndepărtate;
3. Numărul de studii de cercetare și studii de fezabilitate/prefezabilitate și facilități de trecere a ihtiofaunei migratoare realizate;
4. Lungimea totală (km) de îndiguiri (mal drept + mal stâng);
5. Lungimea totală (km) de regularizări;
6. Lungimea totală (km) a derivațiilor;
7. Valoarea prelevărilor totale de apă brută;
8. Ponderea volumului de ape uzate suficient epurate din totalul de ape uzate generate;
9. Numărul captărilor de apă în scop potabil din resursele de apă de suprafață și subteran;
10. Numărul de locuitori racordați la sisteme centralizate de alimentare cu apă;
11. Nr. locuitori echivalenți racordați la sisteme centralizate de canalizare;
12. Nr. locuitori echivalenți racordați la stații de epurare;
13. Numărul stațiilor de epurare funcționale/conforme;
14. Ponderea stațiilor de epurare a apelor uzate în care se monitorizează permanent calitatea efluentului;
15. Nr. de comune în care s-au implementat Programele de acțiune (codul de bune practici agricole);
16. Cantități anuale de îngrășăminte chimice, îngrășăminte naturale și pesticide raportat la suprafața pe care sunt utilizate;
17. Numărul măsurilor pentru asigurarea conectivității laterale, suprafața zonelor umede și numărul studiilor de cercetare/fezabilitate/prefezabilitate elaborate;
18. Suprafața împădurită anual în interiorul bazinelor hidrografice torențiale;
19. Numărul anual de sancțiuni acordate;
20. Cantități anuale de nămoluri provenite de la stațiile de epurare utilizate în agricultură raportat la cantitățile totale generate;
21. Cantitățile anuale de nămoluri provenite de la stațiile de epurare coincinerate raportat la cantitățile totale generate;
22. Emisii totale de poluanți de la stațiile de epurare a apelor uzate urbane și industriale;
23. Raportul dintre suprafața totală a ecosistemelor naturale transformate anual și suprafața ecosistemelor reabilitate;
24. Numărul de măsuri comune de atenuare a alterărilor hidromorfologice,pentru corpurile de apă localizate în ariile naturale protejate, care vor conduce la îmbunătățirea stării corpurilor de apă și îmbunătățirea stării de conservare a habitatelor și speciilor;
25. Numărul de sectoare din zonele de îmbăiere în care calitatea apei este conformă cu valorile prevăzute de legislația în vigoare;
26. Număr de întâlniri în vederea informării și consultării factorilor interesați în procesul de elaborare a planurilor de management organizate la nivel de bazin hidrografic.

**Titularul are în continuare obligația îndeplinirii programului de monitorizare și a depunerii anuale a rezultatelor acestuia, pe baza indicatorilor de mediu menționați.**

*Prezenta decizie poate fi contestată în conformitate cu prevederile Legii contenciosului administrativ nr. 554/2004, cu modificările şi completările ulterioare.*

*Publicul interesat poate formula observații/comentarii la prezenta decizie în termen de 10 zile de la data afișării.*

SECRETAR DE STAT

Avizat,

DIRECTIA GENERALA EVALUARE IMPACT SI CONTROLUL POLUARII

Director General, Dorina MOCANU

Director General Adjunct, Sanda PETRIȘOR

Serviciul Evaluare Impact, Șef Serviciu – Gabriela OSICEANU

Elaborat: Anca – Maria APREUTESEI, consilier superior